|  |
| --- |
| **PRAVILNIK**  **O UVJETIMA REGRESIRANJA PRIJEVOZA UČENIKA SREDNJIH ŠKOLA U AUTONOMNOJ POKRAJINI VOJVODINI**  *(„Sl. list AP Vojvodine“, broj: 6/2017 i 7/2018)* |
|
|

**Članak 1.**

Ovim Pravilnikom uređuje se način, uvjeti i kriteriji za raspodjelu proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice (u daljnjem tekstu: Pokrajinsko tajništvo) općinama i gradovima na teritoriju Autonomne Pokrajine Vojvodine, u cilju regresiranja prijevoza učenika srednjih škola u međugradskom prometu u Autonomnoj Pokrajini Vojvodini.

**Članak 2.**

Međugradski promet u smislu ovog Pravilnika podrazumijeva međumjesni, prigradski i lokalni promet.

Pod međugradskim odnosno međumjesnim prijevozom, u smislu ovog Pravilnika, podrazumijeva se prijevoz učenika srednjih škola između naseljenih mjesta dvije općine, odnosno gradova.

Pod prigradskim odnosno lokalnim prijevozom, u smislu ovog Pravilnika, podrazumijeva se prijevoz učenika srednjih škola između dva naseljena mjesta na teritoriju općine, odnosno grada.

**Članak 3.**

Sredstva za namjenu iz članka 1. ovog Pravilnika dodijelit će se korisnicima sukladno raspoloživim sredstvima u proračunu Autonomne Pokrajine Vojvodine, osiguranim na posebnom razdjelu Pokrajinskog tajništva.

**Članak 4.**

U smislu ovog Pravilnika, korisnici koji imaju pravo sudjelovati u raspodjeli sredstava su općine i gradovi na teritoriju Autonomne Pokrajine Vojvodine.

**Članak 5.**

Sredstva se dodjeljuju za financiranje, odnosno sufinanciranje prijevoza učenika srednjih škola u međugradskom prometu, koji svakodnevno putuju od mjesta stanovanja do škole i nazad.

**Članak 6.**

Sredstva se dodjeljuju putem natječaja (u daljnjem tekstu: natječaj), koji se raspisuje sukladno financijskom planom Pokrajinskog tajništva i odluci o proračunu Autonomne Pokrajine Vojvodine.

Dio sredstava Pokrajinski tajnik za obrazovanje, propise, upravu i nacionalne manjine - nacionalne zajednice (u daljnjem tekstu: Pokrajinski tajnik) može dodijeliti korisnicima bez objave natječaja, za izvanredne, nepredviđene situacije, sukladno odluci o proračunu Autonomne Pokrajine Vojvodine.

**Članak 7.**

Prijava na natječaj se podnosi u pismenoj formi na jedinstvenom obrascu koji se objavljuje na mrežnoj stranici Pokrajinskog tajništva i koji sadrži kratak opis namjene, broj učenika - putnika u međugradskom prometu, ukupnu vrijednost regresiranja prijevoza, iznos traženih sredstava od Pokrajinskog tajništva, iznos iz općinskog/gradskog proračuna, iznos regresa po učeniku na mjesečnoj razini.

Dokumentaciju koja se podnosi uz prijavu na natječaj, Pokrajinsko tajništvo će propisati u natječaju.

**Članak 8.**

Pokrajinski tajnik formira Povjerenstvo za provedbu natječaja za regresiranje prijevoza učenika srednjih škola u Autonomnoj Pokrajini Vojvodini (u daljnjem tekstu: Povjerenstvo).

Povjerenstvo razmatra podnesene prijave na natječaj.

Povjerenstvo utvrđuje ispunjenost propisanih uvjeta na natječaju.

Nakon razmatranja podnesenih prijava na natječaj, Povjerenstvo sastavlja obrazloženi prijedlog za dodjelu sredstava i dostavlja ga Pokrajinskom tajniku.

**Članak 9.**

Pokrajinski tajnik razmatra prijedlog Povjerenstva i odlučuje o raspodjeli sredstava korisnicima rješenjem.

Rješenje iz stavka 1. ovog članka je konačno.

Rješenje iz stavka 1. ovog članka s tabličnim pregledom, koji sadrži podatke o dodjeli sredstava, objavljuje se na internetskoj prezentaciji Pokrajinskog tajništva.

Pokrajinsko tajništvo o rezultatima natječaja može pismeno obavijestiti podnositelje prijava.

**Članak 10.**

Visina sredstava za namjene iz članka 5. ovog Pravilnika, utvrđuje se na temelju sljedećih kriterija:

1. broj učenika srednjih škola s područja općine ili grada koji svakodnevno putuju od mjesta stanovanja do škole,
2. relacije putovanja,
3. stupanj razvijenosti općine ili grada u Autonomnoj Pokrajini Vojvodini, utvrđen aktom Vlade Republike Srbije i
4. mogućnosti financiranja iz općinskog/gradskog proračuna.

**Članak 11.**

Sredstva se raspoređuju korisnicima iz članka 4. ovog Pravilnika na temelju kriterija iz članka 10. ovog Pravilnika.

Primjenjujući kriterije pod točkama 1) i 2) korisnici će utvrditi ukupna potrebna sredstva za troškove prijevoza učenika na mjesečnoj odnosno godišnjoj razini, u tablici koja je sastavni dio jedinstvenog obrasca prijave na natječaj, s tim da se troškovi korigiraju primjenom kriterija utvrđenih točkama 3) i 4).

Raspodjela sredstava će se vršiti na temelju postotnog udjela korigiranih iznosa potrebnih sredstava u odnosu na ukupna potrebna sredstva za sve općine i gradove na teritoriju Autonomne Pokrajine Vojvodine.

Kriterij pod točkom 3) utvrđuje se na temelju akta Vlade Republike Srbije o stupnju razvijenosti općine ili grada. Po stupnju razvijenosti korisnici se svrstavaju u četiri skupine:

• I. skupina – obuhvaća jedinice lokalne samouprave čiji je stupanj razvijenosti iznad republičkog prosjeka,

• II. skupina – obuhvaća jedinice lokalne samouprave čiji je stupanj razvijenosti u rasponu od 80-100 % republičkog prosjeka,

• III. skupina - obuhvaća jedinice lokalne samouprave čiji je stupanj razvijenosti u rasponu od 60-80 % republičkog prosjeka, i

• IV. skupina – obuhvaća jedinice lokalne samouprave čiji je stupanj razvijenosti ispod 60 % republičkog prosjeka.

Korektivni koeficijenti za korisnike utvrđuju se svake godine sukladno aktu Vlade Republike Srbije.

Kriterij pod točkom 4) utvrđuje se na temelju dostavljenih podataka od korisnika o izdvojenom iznosu regresa po učeniku iz sredstava općinskog/gradskog proračuna (bez sredstava proračuna AP Vojvodine).

Korektivni koeficijenti će se odrediti u skladu s visinom izdvojenih sredstava iz općinskih/gradskih proračuna za regres po učeniku, tako da viši koeficijent dobiva općina/grad koja osigurava više sredstva iz vlastitog proračuna po učeniku.

Ukoliko Korisnik ne realizira u cijelosti vlastita sredstva koja je naveo u prijavi na natječaj za tekuću proračunsku godinu, za namjenu iz članka 1. ovog Pravilnika, prilikom raspodjele sredstava za namjene iz članka 1. ovog Pravilnika u narednoj proračunskoj godini, Pokrajinski tajnik ima pravo umanjiti iznos sredstava.

**Članak 12.**

Raspoređena sredstva po korisnicima na temelju ovog Pravilnika uspoređuju se s traženim sredstvima na temelju natječaja. Korisnicima čiji je traženi iznos sredstava veći od iznosa koji se dobije na temelju kriterija, dodjeljuje se iznos utvrđen na temelju kriterija, a korisnicima čiji je traženi iznos manji od utvrđenog iznosa na temelju kriterija, dodjeljuje se traženi iznos.

Neiskorištena sredstva se ponovo raspoređuju među korisnicima čiji su zahtjevi veći od dodijeljenog iznosa.

Sredstva se mogu opredijeliti jednom korisniku maksimalno do traženog iznosa.

**Članak 13.**

Obvezu dodjele sredstava Pokrajinska Tajništvo preuzima na temelju ugovora, u smislu zakona kojim se uređuje proračunski sustav.

**Članak 14.**

Korisnik je dužan dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Korisnik je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, za koju su sredstva dodijeljena, s pripadajućom dokumentacijom koju su ovjerile odgovorne osobe.

Korisnik je u obvezi dobivena sredstva vratiti u proračun AP Vojvodine, ukoliko se utvrdi da se sredstva ne koriste za realizaciju namjene za koju su dodijeljena.

Ukoliko korisnik ne dostavi izvješće iz stavka 2. ovog članka, gubi pravo konkurirati za raspodjelu sredstava s novim programima odnosno projektima.

U slučaju sumnje da dodijeljena sredstva u pojedinim slučajevima nisu namjenski korištena, Pokrajinsko tajništvo će pokrenuti postupak pred pokrajinskim tijelom uprave nadležnim za proračunsku inspekciju, radi kontrole namjenskog i zakonitog korištenja sredstava.

**Članak 15.**

Danom stupanja na snagu ovog Pravilnika prestaje važiti Pravilnik o uvjetima regresiranja prijevoza učenika srednjih škola u AP Vojvodini („Službeni list APV“, broj: 39/15).

**Članak 16.**

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine – nacionalne zajednice.